Diereskuiling, motorfietsgroep vat hande om hondegevegte hok te slaanSAD versorg en rehabiliteer honde wat uit die grepe van hondegevegte gered word. (Foto: Verskaf) Vir party is dit vermaak en ŉ bron van onwettige inkomste, maar die realiteit is dat hondegevegte die vernaamste vorm van dieremishandeling is, wat onskuldige honde getraumatiseerd, beseer en in party gevalle dood laat. Daarom werk organisasie soos Soldiers Against Dogfighting (SAD) onvermoeid om honde wat uit die greep van dié onwettige praktyk gered is, te versorg. SAD is ŉ spesiale diereskuiling wat slegs na diere omsien wat slagoffers van mishandeling was en spesiale versorging en rehabilitasie vereis. Dié niewinsgewende organisasie word deur Michael Costa en sy span bestuur en vat gereeld hande met ander instansies om bewusmaking oor hondegevegte onder die publiek te kweek. Maroela Media het vroeër berig dat dié ernstige misdaad dikwels ook verbind word met ander misdadige bedrywighede soos die besit van onwettige vuurwapens, dwelms, onwettige dobbelary en gesinsgeweld. Die motorfietsklub MAC’S MCC is sedert die begin van die jaar amptelike SAD-ambassadeurs. (Foto: Verskaf) Die lede van die motorfietsklub MAC’S MCC, wat deurlopend by verskeie liefdadigheidsprojekte by kinder- en ouetehuise betrokke is, het daarom besluit om in te tree en is sedert die begin van die jaar amptelike SAD-ambassadeurs. Volgens Charles Smidt, sanger van die musiekgroep Beeskraal en ŉ MAC’S MCC-lid, wil dié gevestigde motorfietsgroep graag sy platform gebruik om dié skuiling te ondersteun deur bewusmaking te skep oor die belangrike werk wat gedoen word. “Dit is dikwels ŉ uitdagings vir skuilings van dié aard om skenkings van die publiek in te samel, veral omdat hulle nie noodwendig so groot en gewild soos meer gevestigde skuilings is wat ‘gewone’ diere versorg nie,” verduidelik Smidt. Hoewel die motorfietsgroep self geldinsamelingsinisiatiewe vir die skuiling reël, wil hulle die gemeenskap en veral ander motorfietsklubs aanspoor om ook te help en ŉ verskil in dié weerlose diere se lewe te maak. Volgens Smidt is die skuiling se grootste behoeftes tans hondekos en komberse. Die skuiling se grootste behoeftes is tans hondekos en komberse. (Foto: Verskaf) “Enige diereliefhebber of honde-eienaar sal kan getuig hoe geheg mense aan diere raak. Die mense van SAD hanteer die honde wat hulle red soos hul eie en gee hulle onvoorwaardelike liefde en versorging. Boonop toon hulle regte waagmoed om hierdie vieslike gier – waarvan baie min mense bewus is – sonder enige vergoeding hok te slaan,” voeg Smidt by. Costa benadruk ook dat skuilings soos SAD dikwels honde wat uit dié omstandighede gered word se enigste uitweg is. Hy sê dat hoewel dit nie onmoontlik is om dié honde as troeteldiere te rehabiliteer nie, dit egter uiters baie geduld en toewyding verg. “Voordat ŉ hond vir aanneming oorweeg kan word, moet dit deur verskeie assesserings gaan. Sy stabiliteit moet ten sterkte geëvalueer word, veral rondom kinders en hoe hy byvoorbeeld op goed soos speelgoed reageer. Alle honde, ongeag die ras, is in staat tot liefde, hulle benodig net die regte versorging en ŉ liefdevolle huis.” Hy voeg by veral pitbull-terriërs weens ŉ gebrek aan kennis, swak eienaars of telers en stereotipering dikwels as slegte, gewelddadige honde uitgekryt word. “Mense onderskat watter reuseverantwoordelikheid dit is om ŉ hond, veral een soos ŉ pitbull wat baie oefening en aandag vereis, aan te neem. ŉ Hond is nie ŉ tuinornament nie. As jy nie bereid is om die tyd, moeite en liefde te gee wat ŉ hond verdien nie, moet liefs nie een kry nie, ongeag die ras.” Mense wat SAD wil ondersteun kan Savanna Costa by 072 567 5199 kontak of die skuiling se Facebook-blad besoek.